Sarktól sarkig – Amundsen

BY [CSIZMADIA ATTILA](http://cornandsoda.com/author/csattila/) · 2019/11/12

Az [**Amundsen**](https://www.mafab.hu/movies/amundsen-311689.html) (2019) a legendás sarkkutató-felfedező teljes éltét dolgozza fel. A norvég-svéd-cseh alkotás bebizonyítja újra, hogy **a valós eseményeken alapuló történetek bőven hordoznak annyi érdekességet, ami egy jó filmhez szükséges.**

**Roald Amundsen** a saját életét egy nagy közügynek szentelve, az emberi kapcsolatait, mások életét kihasználva fanatikusan tör az céljai felé, amely emberfeletti áldozatokat követelt meg tőle.

**Ravn Lanesskog** forgatókönyvíró és **Espen Sandberg** rendező igyekeznek úgy hitelesek maradni, hogy hús-vér emberek, karakter által mutatják be magát a legendás felfedezőt és az őt körülvevő embereket. Az alkotók nem ítélkeznek a feszültségektől sem mentes valós helyzetek bemutatásával. A párbeszédek életszerűek és hitelesek. Az elmúlt hónapokban gyakran jutott eszembe egy fiatal színésszel folytatott beszélgetésem, mely során azt mondta nekem, hogy a filmforgatások alatt gyakran érzi azt, amikor a kezébe kapja a szöveget, hogy „emberek így nem beszélnek”. Az **Amundsen**című film megtekintése közben erre egyszer sem gondoltam.



Az életrajzi koprodukciós film tökéletesen megoldja azt a feladatát, hogy **megismerjük a múlt század tízes és húszas éveinek földrajzi felfedezéssel foglalkozó skandináv és angolszász világát, valamint az aktuális korszellemet és hangulatot.** **Espan Sandberg** rendező sokat tesz azért, hogy megértsük, mitől más egy olyan ember a jó és rossz jellembeli tulajdonságaival együtt, aki valami olyat tesz, amihez másnak nincs meg a képessége, érzéke, tudása és leginkább bátorsága. Hívhatjuk ezt fanatizmusnak, mely az emberi érzelmek rovására érvényesül, és ezáltal viselkedésével a hozzá közelállókat bánthatja, sértheti. A filmből az is kiderül: **Roald Amundsen** sohasem árult zsákbamacskát. Egyértelműen közölte a környezetével, hogy számára mindig az adott cél lebeg: elsőnek eljutni a Déli-sarkra, majd az Északi-sarkra és kitűzni oda a norvég zászlót. Ezzel a mentalitásával rengeteg csodálót, de sok irigykedőt és ellenséget is szerzett. **Roald Admundsen** történetét természetesen lehet ismerni, de biztos kevesen vannak tisztában annak minden részlettel, tehát javasolom, hogy aki meg akarja nézni a filmet, az ne kövessen el „önspoilerezést” és csak a megtekintés után „guglizza” meg a híres felfedezőt.



**Pal Sverre Hagen olyan** karizmatikus színész, mint amilyen *Amundsen* személyisége lehetett, mert egy-egy tekintetével, egy-egy gesztusával olyan nagy erővel hat, hogy nem érezhetjük azt, hogy elnagyolná, vagy eltúlozná a rábízott karakter személyiségvonásait. A színészi játékán keresztül **megismerjük a nagyszerű felfedezőt, de szembesít minket *Amundsen* esendő, emberi kapcsolatait romboló oldalával is** A címszereplő hiteles és erős színészi játékában partnere **Mads Sjogard Pettersen** a báty, és **Katherine Waterston** a fiatal szerelme szerepében.

Ki kell emelni **Pal Ulvik Rokseth** operatőr képi világát, mely **lenyűgözően mutatja be a zord sarkvidéket, miközben a kisebb terekben játszódó jelenetek feszült hangulatával is elragadja a nézőt.**



Én a 125 perces **Amundsent** nem éreztem hosszúnak, mivel még a leglassultabb jelenetek is fenntartották a figyelmemet, érdeklődésemet.

